iEidiseis

Επτά νέα κρούσματα του νέου κορονοϊού ανακοίνωσε ο εκπρόσωπος του υπουργείου Υγείας, Σωτήρης Τσίοδρας, την Κυριακή το μεσημέρι. Ποια νέα μέτρα ανακοινώθηκαν.

Στους 73 ανέρχονται τα κρούσματα του νέου κορονοϊού στη χώρα μας, καθώς πριν από λίγο ο Σωτήρης Τσιόδρας ανακοίνωσε επτά νέα.

Σύμφωνα με τον ίδιο, τα έξι από αυτά σχετίζονται με προηγούμενα κρούσματα, ενώ το έβδομο είναι στη διαδικασία ιχνηλάτισης.

Υπενθυμίζεται πως χθες, ανακοινώθηκε πως τα κρούσματα στη χώρα μας έφτασαν τα 66 ενώ τις τελευταίες 24 ώρες, έπειτα από σχετικούς ελέγχους, διαπιστώθηκαν 363 αρνητικά δείγματα για κορονοϊό σε όλη την Ελλάδα.

Παράλληλα, ο εκπρόσωπος του υπ. Υγείας για τον νέο ιό ανακοίνωσε νέα περιοριστικά μέτρα για την προστασία των ευπαθών ομάδων.

Αναστολή της λειτουργίας των ΚΑΠΗ όλης της χώρας για 4 εβδομάδες.

Αναστολή οιασδήποτε συνεδριακής εκδήλωσης στην επικράτεια για τις επόμενες 4 εβδομάδες.

Αναστολή όλων των σχολικών εκδρομών στο εσωτερικό της χώρας για 2 εβδομάδες.

Διεξαγωγή όλων των αθλητικών εκδηλώσεων κεκλεισμένων των θυρών, για τις επόμενες 2 εβδομάδες.

Νωρίτερα είχε ήδη γίνει γνωστή η απόφαση πως τα σχολεία θα κλείνουν κατά περίπτωση, σύμφωνα με σχετικές γνωμοδοτήσεις των ειδικών.

Τα νέα μέτρα θα ξεκινήσουν να εφαρμόζονται από αύριο, Δευτέρα 9 Μαρτίου.

«Η μετάδοση του νέου κορονοϊού εξαπλώνεται σε παγκόσμιο επίπεδο. Ολόκληρη η Ευρώπη βρίσκεται σε μια επιδημική φάση πολλαπλών εισαγωγών, με επακόλουθο μετάδοσης στην κοινότητα.

Σήμερα, σε όλο τον κόσμο, έχουμε περισσότερα από 106.000 κρούσματα σε περισσότερες από 100 χώρες.

Σε αυτή τη φάση, τα μέτρα μας έχουν ως επίκεντρο την προστασία των ευπαθών ομάδων του πληθυσμού από πιθανή εξάπλωση της νόσου», ανέφερε μεταξύ άλλων ο κ. Τσιόδρας στις σχετικές δηλώσεις.

Στην κυβερνητική σύσκεψη που προηγήθηκε μετείχαν η υπουργός Παιδείας Νίκη Κεραμέως, ο υπουργός Υγείας Β. Κικίλιας, ο υφυπουργός Υγείας Β. Κοντοζαμάνης, ο υφυπουργός παρά τω πρωθυπουργώ αρμόδιος για τον Συντονισμό του Κυβερνητικού Εργου Α. Σκέρτσος, ο υφυπουργός παρά τω πρωθυπουργώ και κυβερνητικός εκπρόσωπος Στ. Πέτσας, ο γ.γ. του πρωθυπουργού Γρ. Δημητριάδης, ο γ.γ. Πολιτικής Προστασίας Ν. Χαρδαλιάς και ο καθηγητής Λοιμωξιολογίας Σωτ. Τσιόδρας, σύμφωνα με το ΑΜΠΕ. Νωρίτερα έλαβε χώρα και συνάντηση του πρωθυπουργού, Κυριάκου Μητσοτάκη, με τον κ. Κικίλια.

Αύριο στις 12.30 το μεσημέρι θα ανακονωθούν η πρώτη δέσμη των οικονομικών μέτρων για την αντιμετώπιση των επιπτώσεων από την εξάπλωση της νόσου COVID-19 από τα υπουργεία Οικονομικών, Ανάπτυξης και Εργασίας.

Όλες οι ειδήσεις για τον κορονοϊό στο iEidiseis.gr